Tukholman poliisi on joutunut pyytämään apua maan keskusrikospoliisilta.

Veriset jäljet lumessa muistuttivat Kistassa keskiviikkoiltana tapahtuneesta kaksoismurhasta. EPA / AOP

Kaksi parikymppistä miestä löydettiin keskiviikkoiltana autosta tapettuina Tukholman keskustan pohjoispuolelta Kistasta.

Molempia miehiä oli ammuttu päähän. Toinen surmatuista oli Expressen-lehden mukaan Leijonat-nimisen jengin johtaja, 26-vuotias Merhawi Aregai. Jengi on keskittynyt erityisesti huumekauppaan. Merhawi Aregain rötöslistalta löytyi monien muiden rikosten lisäksi muun muassa ryöstö, pahoinpitely, sekä poliisin pahoinpitely.

Kahden päivän aikana Tukholman alueella on tapettu nyt jo viisi ihmistä.

Murhien uskotaan liittyvän rikollisjengien välienselvittelyihin. Yhteensä Tukholman poliisilla on tutkittavinaan 47 murhaa ja poliisi on ilmoittanut tarvitsevansa lisää resursseja rikosten selvittämiseksi.

Keskenään taistelevat jengit nimittävät itseään " Leijoniksi " ja " Susien veljeskunnaksi " . Jengit ovat selvitelleet jo vuosien ajan välejään muun muassa ampumalla ja puukottamalla kilpailevan jengin jäseniä.

Tiistaina Hallonbergin alueella surmattiin puukottamalla nainen ja mies, joiden oli tarkoitus todistaa oikeudenkäynnissä. Lisäksi samana iltana 30-vuotias mies löytyi tapettuna Albyssä.

Tukholman poliisipäälliköt Ulf Johansson ja Patrik Ungsater pitivät tänään tiedotustilaisuuden Tukholmaa piinaavasta jengisodasta. EPA / AOP

Aftonbladetin haastatteleman kriminologian professorin Leif G. W. Perssonin mukaan Ruotsissa tapahtuu tällä hetkellä jotain täysin ainutlaatuista.

- Mitään tällaista ei ole tapahtunut koskaan aikaisemmin.

Professori myöntää, että ne tavalliset ihmiset, jotka asuvat pahimmilla rikosten riivaamilla alueilla, ovat pulassa.

- Heidän autojaan tuhotaan, heidän kauppojaan ryöstetään. Jos joku sairastuu, ambulanssi ei ehkä saavu paikalle, koska sitä kivitetään. Nämä ihmiset elävät alueella, jossa laki ei enää vallitse.